Olümposziak

novella

 A fényes égi palota folyosóin egy hófehérbe öltözött szellemalak lépdel méltóságteljesen, királyi tartást sugározva. Egy széles ajtóhoz ér, mely olyan, mint egy gyárkapu, vagy legalább egy műhelyajtó. Nagy, súlyos, robusztus. Rajta tábla áll: Héphaisztosz műhelye. Benyit. Bent megannyi szerszám és gép, esztergapad, vastagoló gyalu, szalagfűrész, hegesztő készülék, satupad, miegyéb. Egy fiatalabb, munkás overallos szellemalak hajol egy nagy asztal fölé, azon babrál. A fehér palástos felé indul: - Dicsértessék az Úr Krisztus! – köszön.

- Áldás, békesség, atyám! – hangzik a felelet – Feltaláltam a vasutat, ez még csak egy modell a terepasztalon, majd egyszer ilyen lesz.

- Hát már most csodálatos, csak bámulom vonataidat, Héphaisztosz. Elképzelem, ahogy az egész Földet behálózzák a vasutak, mindenhová haladást, jólétet, kultúrát, civilizáltságot víve. – Az a kis piros ott a kedvencem, az M41-es, a világból is kimegy, csak legyen sín meg gázolaj elég. 12 henger, 1800 lóerő és akár kétezer tonnát is elhúz. – kezdte sorolni Héphaisztosz az adatokat, míg Zeusz tekintete a terepasztalt fürkészte, a pályát, a járműveket, a tereptárgyakat, építményeket.

- „Száz vasutat, ezeret, csináljatok, csináljatok! Törjétek össze láncaitokat, és lesz elég vasatok.” Írja majd Petőfi egyszer – sóhajtott az Olümposz királya, s a zsebéből előbányászott egy apróságot, egy kis fém hengert, aminek egyik végéből három vékony drótszerű fémláb lógott ki. Odanyújtotta az ifjú titán kezébe. – Ez a tranzisztor, most találtam fel. Forradalmasítani fogja az elektronikát, e nélkül nem lehet majd meg semmilyen apró műszer, számítógép, televízió, kvarcóra, de még egy villogó zseblámpa sem. Na, mit szólsz?

- Egészen újszerű gondolat, le vagyok nyűgözve! – felelt álmélkodva Héphaisztosz – Úgy gondolom, meg kéne ezt ünnepelni, ihatnánk egy-egy korsó jó csapolt nektárt néhány ambróziás szendvics mellett.

- Egyetértek. – mondta Zeusz, majd nemsokára már mind a ketten ünneplőben mentek a nagy étkező szalon felé. Ahogy ballagtak, zene ütötte meg fülüket, többszólamú mű volt lírán előadva. Hamarosan a lantos, Apollón is feltűnt a lépcsőfordulóban. Arany ruhájában, koszorús fővel, mint egy rock sztár, úgy tépte a húrokat. Odaérve köszöntötték: - Egy az Isten!

- Egy az Isten!

- Milyen szép muzsika ez, fiam, ó, Apollón? – kérdezi Zeusz.

- Egy fúga, atyám, Lisztnek szánom.

- Írja meg inkább Bach.

Apollón befejezve a muzsikálást közelebb lépett hangszerét letéve, és így szólt: - Szörnyű álmot láttam éjjel a jövőről. Láttam benne a Földet szörnyen szétbombázva, megtépázva. Láttam az ember bukását, égbekiáltó bűnöket, szennyet, szenvedést, véráztatta talajt, barbárok idejét. Jertek, elmondok mindent.

Azzal már hármasban mentek, de nem az étkező, hanem a nagy trónterem felé. Közeledtükre a gyémánt ajtó feltárult, egy angyal harsonáján szignált fújt, beléptek a terembe. A többi istenségek már ott voltak, társalogtak mindenféle témákról, asztaloknál csoportokban elhelyezkedve kényelmes fotelokban. Egyedül csak Héra ült fent a trónján, elvégre ő a királyné, neki adnia kell státuszára. Zeusz egyenesen felment a trónushoz vezető lépcsőkön, felesége előtt előbb letérdelt, majd lovagiasan kezet csókolt, majd helyére ült. E gavalléros gesztust Héra egy mosollyal nyugtázta, keblei még jobban kidomborodtak, szeme úgy ragyogott, mint a legfényesebb szupernóva.

- Dicsértessék, gyermekeim, testvéreim! – emelkedett szólásra az isteni Zeusz.

- Dicsértessék! Áldás, békesség! Erős vár a mi Istenünk! A béke legyen veled! – hangzottak a köszöntések mindenfelől, és mindenki az égi palota ura felé emelte tekintetét.

- Ma fontos dologról kell határoznunk, fő napirendi pontunk az ember maga, ki teremtetett a hatodik napon. – hosszú monológ következett – Mint látjátok feleim szemetekkel, a Homo Sapiens immár önállóan képes megélni, vadászik, gyűjtöget, tüzet gyújt, követ pattint, de még nagyon messze van a civilizáció magasabb fokaitól. Sok ezer éve már, hogy Atlantisz, Lemúria, Mu, Gondvána és más előző civilizációk elpusztultak önzésük, kevélységük, az Istennel szembeni tiszteletlenségük, embertársaikkal szemben elkövetett gaztetteik súlya alatt. Nem engedhetjük meg semmi szín alatt sem, hogy ez a dráma egy újabb szörnyű tragédiába torkolljon, drága szeretteim!

- Úgy van, nem hagyjuk! – kiáltotta Hermész indulatosan, de le is ült nyomban, Zeusz folytatta tovább expozéját.

- Apollón gyermeken kíván most szólni hozzánk, mert rettentő álmot látott. Egy rémes prófécia ez, mit még Püthia, Illés, vagy a nagy Nostradamus sem sejthet. Szólj hát, fiam!

- Bizony mondom néktek, rettenetes dolgokat láttam az emberről. Ma még csak primitív barlanglakó, ki mamutra les, hogy jól lakjon, ruházkodjon, de maholnap már városokat emel, hajókat épít, bejárja a glóbuszt, és az erős a gyengét rabigába hajtja. Mert láttam Babilon virágzását a sumérok alatt, de látom szörnyű pusztulását az akkádok kezétől. És látom Egyiptom, Hellász, Főnicia, Párthia, Káldea mesés földjét, de látom, ahogy Róma rátör, és mind elvész. Keserves rabszolgasors jut nekik osztályrészül, gladiátorok arénája, vagy kereszthalál. – Itt Apollón egy kis szünetet tartott, de csak egy lélegzetvételnyit. – Látom a Szentföld népeit, palesztinokat, káldeusokat, pártusokat, szíreket, júdeai zsidókat, kik délről érkeznek, s arabokat, de sokat. Ez a talpalatnyi föld sok szenvedés és harc terepe lesz, itt a béke ismeretlen fogalom. Urunk, az Üdvözítő ide születik majd, s már azonnal üldözik, halálra szánják, keresik éles pallossal, hogy levágják, mint egy süldő malacot, vagy kisbárányt.

- Na, majd én adok ennek a Heródesnek, csak kerüljön a kezem közé! – mennydörögte Árész, a bősz hadfi, míg fegyverét pajzsához kocogtatta. – Nem teszi zsebre, amit kap. Nem ember az, ki ártatlan gyermekeket ölet hatalomért. Ha ez bekövetkezik, én megbosszulom Jézus urunkat, Isten engem úgy segéljen!

- Nyugalom, Árész, ez nem ilyen könnyű. – hűtötte le kedélyeit Athéné. – Folytasd, jó öcsém!

Miután a hadak ura is elcsendesedett, Apollón tovább beszélt. – Ki kardot emel, kard által vész el, ez is írva van. A bosszút bízd Nemesziszre, jó Árész, az ő dolga ez. És láttam, ahogyan megszületik a sokféle vallás, misztérium és filozofikus tan nyomán a kereszténység, mely kezdetben tiszta, de a farizeusok kezén hamar elkorcsosul, s e rontott relígió Róma kezében fegyverré válik, mellyel irt keltát, gallt, germánt, hunt, s szlávot, végül egy német-római birodalom képében a dögkeselyű Európa, majd az egész világ testére száll, s kezdi felfalni. De a papok, királyok, zsoldosvezérek mind csak hitvány sakkfigurák a kalmárok kezében, Medici és Fugger, Astor és Rockefeller az, ki e vásáron nyerhet csak. És látom Mohamedet, ahogy Medinába fut a Koránnal, s onnan indul győztes keleti útjára. Törvény ez, mely korának szól, Isten szava, mit félreért a nép és az újabb időkben is dogmaként követik, pedig már másként kell élni majd akkor. Ebből háború lesz, dzsihád. A középkorban az iszlám kultúra szárnyal, de századok múltán megreked, mert a gondolkodást tiltják új muftik. Látok egy genovai hajóst, kinek nyomán sokan mennek majd Amerika földjére szerencsét próbálni, de az amerikai álomból rémálom lesz, először az indiánok halnak ki majdnem, aztán az olajipar polipként folytja meg a földet, szegény Gaia nem győz sóhajtani, nyögni eleget a csőkígyók szorításában. A műtrágyától a talaj sós lesz, nem terem már rajta semmi, a sivatag egyre terjed, járványok tombolnak, az ateizmus romboló szelleme árad mindenhonnan. Párizsban a csőcselék kiirtja az értelmiséget, a polgári osztályt, pestisnél is ragályosabb eszme üti fel fejét és szoci-alizmusnak nevezi magát nagyképűen. Lesz majd nemzeti változata is, reakció. A hatalmasok ezzel elvetik a háború magvait újra, és hét szűk esztendő után a világ népei megismerik az atombomba pusztító hatásait.

- Pedig azon gondolkodtam, hogy a maghasadás elméletét is odaadom az embereknek. – szólt közbe Zeusz.

- Ezt tudva még túl korai lenne. – sóhajtott Hesztia, és igazított a Szent Lángot tápláló kályha légszabályzólyán.

- Nem is kapják meg egykönnyen, még nem! Küzdjenek meg érte. – replikázott Zeusz.

- Eljön majd az idő, mikor egy globális eszmét akarnak majd a népekre kényszeríteni. Először ledől New Yorkban a modern kor bábeli tornya, majd Ázsiát puskaporos hordóvá teszik. A kereszténység és a fehér ember már csak púp a hátukon, szabadulni akarnak tőle. – mondta tovább Apollón látomását. – Barbárokat küldenek Európa földjére, Amerikában kommu-nizmust csinálnak. Feketék, fehérek, sárgák egymás ellen. Járvány, infláció, válság, lezárás, terror. A Názáreti híveit üldözik, az utolsó pápa - ki a hatalom embere – is megöletik a vadak által, és a láthatatlan nagyok galád módon kínálnak segítséget, cserébe az emberek lelkét kérik, nyolc milliárdnyit. Mindenkiről tudnak már mindent, semmi sem titok, fel is használják ellene. A „101-es szoba” készen áll. Aki nem lép egyszerre, jól megdöglik estére. De látok igaz lelkeket is, nem is keveset. Az Írás szerint, ha csak 144 ezer igaz akad is, a világ megmenekül a végromlástól. Sok fényes pontot láttam felgyúlni a világtérképen, voltak erősebbek is, mint Tibet, az Andok vidéke, a Kárpát-medence, a hagyományos ázsiai társadalmak, kiket a korszerű rákfene még nem ért el, kik nem maradtak hűtlenek múltjukhoz. Lesznek keménynyakú népek, kik nem tűrik, hogy a szabadságot elvegyék tőlük, bármilyen őrület is tomboljon a világban.

- Tehát van remény, nincs minden veszve, szeretteim. – szólalt meg hosszú hallgatás után Héra is. – Nincs semmi sem veszve.

- De ezzel a sok bűnös lélekkel mit csináljunk? Ha tömegesen születnek erre a bolygóra, csakugyan megismétlődik a régi társadalmak katasztrófája. Meg kell büntetni őket, de példásan. – tűnődött Zeusz.

- Bízd csak ide, öcsém, majd nálam az Alvilágban megtanulnak kesztyűbe dudálni. – fordult oda Hadész is végre – A karma törvényeivel fogom őket nevelni, addig születnek újra és újra testben, míg a leckéket ötösre nem mondják fel. Hisz a lelkek hosszú ideig élnek, sok testbe bújhatnak bele. Ez az élet iskolája, minden élet egy osztály. A halál nem vég, csak átmenet.

- Ezek után mégis, hogyan segíthetnénk elő az emberek haladását? – kérdezte Héra.

- Adnunk kell nekik valamit, közvetlenül általunk sugallva, vagy kozmikus követek útján. – szólt Athéné.

- De a technikai haladás nem ér semmit, ha nem épül az erkölcsileg haladott, szeretetteljes, szolidáris társadalom talajára. – mondta Hermész. – Az embert isteni mivoltára kell ráébreszteni. Amíg babonásan bálványokat követ, nem jut előre majd.

- Én, mint az Olümposz királya, a Harmadik Mennyország régenshercege, fogadom, hogy a jó embereket mindenben támogatom majd. Aki hozzám fordul, annak ügyében igazságosan ítélkezem. A Jupiter bolygó által fejtem ki a Földre hatásomat, mely antennaként sugározza ki jótékony energiáimat. Törvényt, jogot, igazságot adok az embernek. – mondta Zeusz.

- Én a család intézményét, a házasság szentségét, egy férfi és egy nő közötti szeretet-közösségen alapuló társadalmi egységet adom az embernek. Támogatom azokat, kik gyermekekkel, anyákkal foglalkoznak, gondozzák, óvják őket. Segítem a családokat, klánokat nemzetté kovácsolódni. – szólt Héra szelíden, de határozottan.

- Én adom a bölcsességet, a bátorságot, az erőt a helytálláshoz a mindennapokban. Támogatom a kutatókat, tudósokat, bölcselőket, feltalálókat majd, hogy a Föld egy jobb világgá válhasson a sok nehézség ellenére is. A demokráciát és a szakralitást segítem. – emelkedett Athéné is szólásra.

- A tengerek és vizek élővilágának sokféleségét adom, és biztosítom az életet adó tiszta cseppeket, - kezdte Poszeidón – hogy jusson mindenkinek, hiszen a földi élőlények teste víz alapú, némi szénnel vegyítve. Öntözöm az esőerdőket, a ligeteket, mezőket. Nyáron pihenésre csábítom az embert a vízhez.

- Dús földekkel, terményekkel látom el a Föld népét, hogy ehessenek jót és eleget. Táplálhassák testüket, mely a lélek temploma. Gyógyfüveket telepítek a rétekre, erdőkbe, hogy legyen ír minden bajra. Támogatom a biogazdálkodást, a megújuló energiák használatát, és ösztönzöm a tudósokat a tértechnológia kiaknázására. A gazdák védőszentje leszek. –vallotta Démétér.

- Én pedig a szerelmet adom az embereknek, hogy a házasságok valóban működhessenek. Ne fagyjon meg a láng a lelkek között, mely átmelegíti a csakrákat, a kundalini erőt elindítva. Megtanítom a nőket csábítani, a férfiakat pedig sármosan viselkedni, hogy biztos legyen a hatás. – érvelt Aphrodité. – Aztán jöhet az a gólya!

- Ajándékul adom az embereknek a jókedvet, a mámort, hogy néha elfeledhessék a mókuskereket. Adom a borászat, a sör és szeszfőzés tudományát, - szólt a kissé hippis Dionüszosz – a humort, hogy nevethessenek önmagukon, hogy be ne savanyodjanak.

- Biztosítom az otthon melegét adó tűzhelyet, hogy télen fűtsön, ételt főzzön. Hogy legyen egy hely, ahol a család esténként leülhet megbeszélni a napi dolgokat. Támogatom azokat, akik lakberendezéssel, formatervezéssel foglalkoznak. Segítek összehozni társaságokat, baráti köröket, klubokat. – következett Hesztia.

- Én pedig az erdőket, állatokat felügyelem, támogatom a természetvédelem, az ökológia ügyét. De a gyermekeket, hajadonokat is pártfogásomba veszem, ha kérik. A turistákra is vigyázok, segítem a földrajzi felfedezéseket, a geológusokat, térképészeket is. – mondta Artemisz.

- A művészeteket, a jóslást, spiritualitást, a dalt, a színházat adom az embernek, hogy szelleme emelkedjen. Támogatom az írókat, muzsikusokat, filmeseket, támogatom az asztrológusokat, a csillagászokat, az űrkutatókat. A Nap fénye által világítok meg minden problémát, elűzöm az árnyakat, a démoni alantas erőket. Isten engem úgy segéljen! – kiáltott fel Apollón.

- Ámen! Én pedig a magasabb isteni bölcsességet adom, a filozófiát, teológiát, mágiát, alkímiát. Smaragdtáblákon adom közre művemet, mely fennmarad a világ végezetéig. Segítek minden bölcset és igazságkeresőt, mert ez az én tisztem. – szólalt fel Hermész tömören.

- Az én adományom az erő lesz a küzdelmek, tusakodások megvívásához. Adok az embernek fegyvereket is, de nehéz szívvel, mert rosszra is használja majd azokat. De mivel van gonosz szándék is, a honvédelemről gondoskodni kell. A vetélkedés színhelye legyen inkább a sport, mely edzi a testet, a jellemet, az akaratot. Erő, erkölcs, egyetértés! – mennydörögte Árész.

- Én adom a földieknek a mesterségeket, az ipart, megtanítom őket a bányászatra is. Elsőként ezt a kereket adom át, hogy végre a barlangjuktól messzebb juthassanak, kitörve az elzártságból. És az iparművészetet, a formatervezést, az esztétikát, szakrajzot is megtanítom, minden gyakorlati dolgot. – jelentette ki Héphaisztosz.

- Eloszlatok minden babonás félelmet, rettegést. Bevezetem az embert az újjászületés misztériumába, a karma által edzem jellemét, életről-életre. Megtanítom rá, hogy ne féljen az elmúlástól, mert minden csak átmeneti, semmi sem örök, még mi sem. – zárta a sort Hadész.

Alig fejezték be felajánlásaikat, az ajtónálló angyal ismét a harsonájába fújt, és feltárult a kapu. Egy fehér ruhás szellem, egy kerub lépett be rajta, kezében papírtekercset, díszes okmányt tartott. Fején koronát, oldalán lángpallost viselt. Láttára mindenki felállt, Zeusz elébe sietett, főhajtással fogadta. A főangyal viszonozta a tisztelgést, megállt a terem közepén és az okmányt átnyújtotta a Harmadik Mennyország isteni hercegének.

- Dicsértessék az Úr Krisztus! – szólt Gábriel – Örömhírt hoztam számotokra. Az Isteni Jelenlét Csarnokában meghallgatásra talált felajánlásotok, az Atya és az Istenanya örömét leli benne. Íme, itt e pátens, mely megerősít benneteket jogaitokban, hatalmatokban. A fölsőbb mennyekből örömmel látjuk, hogy szíveteken viselitek az emberek sorsát, és jövőbeli haladását. Ezért megáldalak titeket az Atya és Anya, a Fiú, és a Szentlélek nevében. Ámen!

- Mindörökké ámen! – zengett a kórus.

- Köszönjük e nagy a kegyet Urunknak, és készek vagyunk az új feladatokra. – felelte Zeusz.

- Ne feledjétek azt a három dolgot, ami naggyá tesz. – mondta Gábriel.

- Ez a hit, a remény és a szeretet. – hangzott Démétértől.

- Úgy van. – folytatta Gábriel – Ezt a három dolgot tanítsátok meg legelőbb az embernek!

- Így fogunk tenni. Tengernyi szeretettel árasztom el a Földet. – mondta Poszeidón.

- Anyjuk helyett is anyjuk leszek. – szólt Héra.

- Minden korsóba rejtek majd egy csepp reménységet! – így Dionüszosz.

- A harc csak hoz könnyeket, a szerelem sok-sok gyermeket. – pattant fel Aphrodité is.

- Megtanítom, hogy higgyenek önmagukban és a Gondviselésben. – szólt Athéné.

- Ámen! Ámen! Ámen! – zúgott fel a kórus ismét.

Miklós Attila